b'\n_START_ARTICLE_\nWilhelm Wolff Beer\n_START_SECTION_\n\xc5\xbdivljenje in delo\n_START_PARAGRAPH_\nBeer se je rodil v judovski dru\xc5\xbeini star\xc5\xa1ema o\xc4\x8detu Herzu Beeru in materi Amalie Beer. Po poklicu je bil bankir. Eden od njegovih bratov je bil skladatelj, ki je skladal pod psevnonimom Giacomo Meyerbeer._NEWLINE_Beerov konji\xc4\x8dek pa je bila astronomija. Zgradil je observatorij in s pomo\xc4\x8djo prijatelja astronoma M\xc3\xa4dlerja 8 let zelo natan\xc4\x8dno opazoval zna\xc4\x8dilne oblike na Lunini povr\xc5\xa1ini ter izmeril vi\xc5\xa1ine 1000 gora na Galilejev na\xc4\x8din. V letih 1830 in 1837 sta skupaj objavila svoje velike zemljevide Lune, ki so omogo\xc4\x8dili, da so na novo izdelali topografijo Lunine povr\xc5\xa1ine. Zemljevid Lune, objavljen leta 1836 je bil rezultat 600 no\xc4\x8di pazljivih opazovanj. Imel je premer 1 m in je bil vse kaj drugega kot Ricciolijev izpred 200 let. V vseh 8 letih se ni spremenila niti ena \xc4\x8drta na Lunini povr\xc5\xa1ini, kar je bil dramati\xc4\x8den dokaz, da je bila Luna, vsaj v glavnem, mrtev in negiben svet. Njuna karta je dodala \xc5\xa1e 140 novih imen h karti, ki jo je pred njima leta 1791 objavil Schr\xc3\xb6ter. V svoji razpravi o karti Lune je Beer razpravljal o koristnosti observatorija na Luni, kar se danes zdi dosegljivo._NEWLINE_Leta 1830 je za\xc4\x8del kartirati Mars in je prvi naredil jasno sliko svetlej\xc5\xa1ih in temnej\xc5\xa1ih predelov. Na njegovi karti ni bilo sledu o kanalih, ki so po zaslugi Schiaparellija povzro\xc4\x8dili tolik\xc5\xa1no razburjenje pol stoletja kasneje.'